ཟླ་ངོ་བཞིའི་དུས་ཡུན་ནི་རླུང་འཚུབ་གཡུག་སྟངས་ཤིག་ལས་མ་འདས།མི་རིང་མི་ཐུང་གི་ཟླ་ངོ་བཞིའི་ནང་།མཚམས་རེར་ངས་སློབ་མ་ཁ་ཤས་ལ་མི་འདོད་པའི་གཤེ་གཤེ་བཏང་མྱོང་།ཐ་ན་གཅར་ཡང་མྱོང་།ཡང་མཚམས་མཚམས་སུ་ཀུ་རེ་ཡང་བརྩེས་མྱོང་།གསོང་བོར་བརྗོད་ན་ཡོད་ཚད་ནི་ཁོ་ཚོའི་སླད་དུ་ཡིན།ངས་འཇོན་ཚོད་ནུས་ཚོད་ཀྱིས་ཁོ་ཚོའི་སློབ་སྦྱོང་དང་འཚོ་བའི་ཐད་ནས་རོགས་བགྱིས་མྱོང་།མ་མཐའ་ཡང་དངོས་སྦྱོང་སློབ་མ་ཞིག་གི་ངོས་ཐད་ནས་བསྒྲུབ་འོས་མཐའ་དག་བསྒྲུབས་ཡོད་པས།གྲང་ཤུར་ཤུར་གྱི་དགུན་ཟླ་རིང་མོ་འདིར།ངའི་ཡིད་སེམས་དྲོད་ལམ་ལམ་དུ་སྣང་།ངས་སློབ་མ་འདི་དག་དང་འབྲེལ་འདྲིས་བྱས་པ་བརྒྱུད་དེ་ཁོ་ཚོའི་ལྷད་མ་གོས་པའི་སེམས་པ་དང་ངང་རྒྱུད།སེམས་ཁམས་སོགས་བྱིས་པའི་ཆེས་མཛེས་སྡུག་དང་དྭངས་གཙང་གི་ཆ་མཐོང་བར་གྱུར།